b'\n_START_ARTICLE_\nConstantin de Flondor\n_START_PARAGRAPH_\nConstantin cavaler de Flondor (n. 14 februarie 1889, Roman, jude\xc8\x9bul Neam\xc8\x9b - d. 15 iunie 1942, Cern\xc4\x83u\xc8\x9bi), a fost un jurist \xc8\x99i diplomat (ministru plenipoten\xc8\x9biar) rom\xc3\xa2n, apoi mare\xc8\x99al al Cur\xc8\x9bii Regale.\n_START_SECTION_\nOrigini\n_START_PARAGRAPH_\nConstantin provenea din una dintre cele mai vechi familii boiere\xc8\x99ti din Bucovina - \xc3\xaencep\xc3\xa2nd cu Mic Albu, boier desc\xc4\x83lec\xc4\x83tor din Maramure\xc8\x99 - membrii ei de\xc8\x9bin\xc3\xa2nd dreg\xc4\x83torii \xc3\xaenc\xc4\x83 din secolul al XVI-lea._NEWLINE_Ioan Flondor (1710-1784), vornic de C\xc3\xa2mpulung Rusesc, str\xc4\x83mo\xc8\x99ul tuturor Flondorenilor din Bucovina a avut patru fiice \xc8\x99i trei fii, care au format trei linii genealogice. El a izvor\xc3\xa2t dintr-a treia ramur\xc4\x83 care a fost fondat\xc4\x83 de str\xc4\x83-str\xc4\x83-bunicul s\xc4\x83u, tot cu numele Constantin. Prin Dimitrie \xc8\x99i Nicolae, fiii s\xc4\x83i, linia s-a divizat din nou \xc3\xaen dou\xc4\x83 p\xc4\x83r\xc8\x9bi. Str\xc4\x83bunicul viitorului diplomat, Nicolae, a mo\xc8\x99tenit Storojine\xc8\x9bul. Gheorghe, fiul acestui Nicolae, a fost tat\xc4\x83l dirijorului \xc8\x99i compozitorului Tudor cavaler de Flondor. Tudor (1862-1908) \xc3\xaen sf\xc3\xa2r\xc8\x99it, c\xc4\x83s\xc4\x83torit cu Maria Ciuntu (1865-1950), a fost p\xc4\x83rintele lui Constantin. Ultimul rezident  regal al Bucovinei, Gheorghe Flondor a fost fratele cel mai tan\xc4\x83r al lui Constantin.\n_START_SECTION_\nBiografie\n_START_PARAGRAPH_\nDup\xc4\x83 absolvirea studiilor secundare la Liceul German din Cern\xc4\x83u\xc8\x9bi (k.k. Ober-Gymnasium in Czernowitz) cu diplom\xc4\x83 de bacalaureat \xc3\xaen 1908, a studiat la Facultatea de Drept a Universit\xc4\x83\xc8\x9bii din Viena \xc8\x99i Cern\xc4\x83u\xc8\x9bi. In 1914 a ob\xc8\x9binut doctoratul \xc3\xaen \xc8\x99tiin\xc8\x9be juridice la Innsbruck. \xc3\x8en cursul Primului R\xc4\x83zboi Mondial a slujit \xc3\xaen Armata Austro-Ungar\xc4\x83. _NEWLINE_Atras de ideile unchiului s\xc4\x83u Iancu cavaler de Flondor, a intrat imediat dup\xc4\x83 r\xc4\x83zboi \xc3\xaen serviciul diplomatic al Regatului Rom\xc3\xa2niei, dovedind de t\xc3\xa2n\xc4\x83r calit\xc4\x83\xc8\x9bile \xc8\x99i arta necesare afirm\xc4\x83rii \xc3\xaen lumea diploma\xc8\x9biei si \xc3\xaencep\xc3\xa2nd s\xc4\x83 urce toate treptele ierarhiei Exterenlor. _NEWLINE_Mai \xc3\xaent\xc3\xa2i a fost secretar de lega\xc8\x9bie la Praga \xc8\x99i Belgrad (1920-1924), apoi consilier diplomatic \xc3\xaentre altele la Viena._NEWLINE_Dup\xc4\x83 ce a ajuns reprezentant diplomatic, cu rang de ministru plenipoten\xc8\x9biar clasa I \xc3\xaen 1929, a \xc3\xaendeplinit cu succes diferite \xc3\xaens\xc4\x83rcin\xc4\x83ri \xc3\xaentr-o serie de capitale europene: Sofia, Stockholm, Helsinki \xc8\x99i Copenhaga.  \xc3\x8en perioada activit\xc4\x83\xc8\x9bii sale din minister ocup\xc4\x83 printre altele func\xc8\x9bia de director al Cancelariei Ordinelor. _NEWLINE_\xc3\x8en 1937 a fost numit mare\xc8\x99al al cur\xc8\x9bii regale \xc8\x99i pre\xc8\x99edinte al Societ\xc4\x83\xc8\x9bii de Radio. _NEWLINE_A p\xc4\x83strat postul de mare\xc8\x99al p\xc3\xa2n\xc4\x83 \xc3\xaen 1939. \xc3\x8en acest timp l-a \xc3\xaenso\xc8\x9bit \xc3\xaen aceast\xc4\x83 func\xc8\x9bie pe regele Carol al II-lea cu ocazia vizitei sale \xc3\xaen Marea Britanie (15-18 noiembrie 1938), al\xc4\x83turi de ministrul  afacerilor str\xc4\x83ine Nicolae Petrescu-Comnen, ministrul plenipoten\xc8\x9biar Victor baron de St\xc3\xaercea, generalul George Mihail \xc8\x99i al\xc8\x9bii, unde s-au \xc3\xaent\xc3\xa2lnit cu regele George al VI-lea, Neville Chamberlain \xc8\x99i Lord Halifax. Au fost negociate aprofundarea rela\xc8\x9biilor dintre cele dou\xc4\x83 \xc8\x9b\xc4\x83ri, \xc3\xaen special privind rezultatele acordului de la M\xc3\xbcnchen, \xc8\x99i m\xc4\x83rirea sprijinului financiar al Rom\xc3\xa2niei prin Anglia. La \xc3\xaenceputul anului 1940 revine ca director al Protocolului \xc8\x99i Cancelariei Ordinelor._NEWLINE_Odat\xc4\x83 cu instaurarea regimului Antonescu se pensioneaz\xc4\x83 \xc8\x99i c\xc4\x83l\xc4\x83tore\xc8\x99te cu afaceri prin \xc8\x9bar\xc4\x83. Constantin de Flondor a decedat nea\xc8\x99teptat la Cern\xc4\x83u\xc8\x9bi \xc3\xaen camera sa de la hotelul "Pajura neagr\xc4\x83" \xc3\xaen urma unui atac de cord la v\xc3\xa2rsta de doar 53 de ani \xc8\x99i imorm\xc3\xa2ntat, din causa situa\xc8\x9biei politice, \xc3\xaen toat\xc4\x83 graba cu titlu provizoriu la Cimitirul Central din Cern\xc4\x83u\xc8\x9bi \xc8\x99i nu in mauzoleul famliei la Rogoje\xc8\x99ti.\n_START_SECTION_\nEpilog\n_START_PARAGRAPH_\nDin cauza urm\xc4\x83rilor celui de-al Doilea R\xc4\x83zboi Mondial s-a reu\xc8\x99it dec\xc3\xa2t \xc3\xaen anul 2000 (9./10. iunie) prin intermediul Ministerului Afacerilor Externe dezhumarea de la Cern\xc4\x83u\xc8\x9bi \xc8\x99i reinhumarea \xc3\xaen capela funerar\xc4\x83 a familiei din curtea bisericii de la Rogoje\xc8\x99ti al\xc4\x83turi de tat\xc4\x83l s\xc4\x83u Teodor, fratele s\xc4\x83u Gheorghe \xc8\x99i bunicii s\xc4\x83i materni Theodosius Dobrowolski von Buchenthal \xc8\x99i   Elena de Petrino(-Armis).'